text: Linak udvider: Flere hundrede arbejdspladser på vej til Als
  07 april 2016 kl. 10.37
  Første spadestik til en ny stor fabrikshal er allerede taget og Linak A/S forventer, at det giver plads til mellem 200 og 500 nye medarbejdere.
  Der er godt nyt på vej, når det gælder arbejdspladser på Als. I denne uge tog administrerende direktør Bent Jensen første spadestik til det nye byggeri, der bliver på godt 14.000 kvadratmeter.
  Det nye byggeri forventes at stå klar i december 2017 og Bent Jensen forventer selv, at det betyder, at der bliver behov for flere hundrede nye ansatte.
  Udvidelsen af virksomheden i Guderup vækker også stor jubel hos politikerne i Sønderborg Kommune.
  -Det er dejligt, at der stadig er virksomheder, der tror på produktion i Danmark og dermed sikrer arbejdspladser i vort lille samfund her på Als, siger Jan Prokopek Jensen, der er formand for Arbejdsmarkedsudvalget.
  Det er især indenfor udvikling, at Linak A/S udvider og derfor er det især funktionærer, der bliver brug for, oplyser Birgit Spek, der er pressekontakt hos Linak A/S til TV SYD.
  